Ordú na Cúirte Ginearálta an 30 Samhain 2022 – Basicmed Enterprises agus páirtithe eile v an Chomhairle agus páirtithe eile

(Cás T-379/16) (1)

(Dliteanas neamhchonarthach - Beartas eacnamaíoch agus airgeadaíochta - Clár Tacaíochta Cobhsaíochta na Cipire - Cinneadh ó Chomhairle Rialaithe an BCE maidir le cúnaimh leachtachta éigeandála tar éis iarraidh a fháil ó Bhanc Ceannais na Cipire - Ráitis ón nGrúpa Euro an 25 Márta, an 12 Aibreán, an 13 Bealtaine agus an 13 Meán Fómhair 2013 maidir leis an gCipir - Cinneadh 2013/236/AE - Cinneadh Cur Chun Feidhme 2013/463/AE - Meabhrán Tuisceana an 26 Aibreán 2013 maidir le coinníollacha sonracha beartais eacnamaíoch a tugadh i gcrích idir an Chipir agus an Sásra Cobhsaíochta Eorpach - Dlínse na Cúirte Ginearálta - Inghlacthacht - Ceanglais fhoirmiúla - Leigheasanna intíre a ídiú - Sárú atá tromchúiseach go leor ar riail dlí lena dtugtar cearta do dhaoine aonair - Ceart chun maoine - Ionchais dhlisteanacha - Cóir chomhionann - Caingean arna tabhairt os comhair cúirte go páirteach agus is léir nach bhfuil aon dlínse aici chun an cás a éisteacht, ar follas go bhfuil sí neamh-inghlactha go páirteach agus gan bhunús go follasach i bpáirt)

(2023/C 35/74)

Teanga an cháis: an Béarla

Páirtithe

Iarratasóirí: Basicmed Enterprises Ltd (Limassol, an Chipir), agus na 19 n-iarratasóir eile a bhfuil a n-ainmneacha liostaithe san Iarscríbhinn a ghabhann leis an ordú (ionadaithe: P. Tridimas, K. Kakoulli agus P. Panayides, Dlíodóirí)

Cosantóirí: Comhairle an Aontais Eorpaigh (ionadaithe: A. Westerhof Löfflerová agus I. Gurov, i gcáil Gníomhairí), an Coimisiún Eorpach (ionadaithe: L. Flynn, J.-P. Keppenne agus S. Delaude, i gcáil Gníomhairí), an Banc Ceannais Eorpach (ionadaithe: K. Laurinavičius, G. Várhelyi agus K. Drēviņa, i gcáil Gníomhairí, le cúnamh ó H.-G. Kamann, Dlíodóir), an Grúpa Euro, a ndéanann Comhairle an Aontais Eorpaigh ionadaíocht air, (ionadaithe: A. Westerhof Löfflerová agus I. Gurov, i gcáil Gníomhairí), an tAontas Eorpach, a ndéanann an Coimisiún Eorpach ionadaíocht air, (ionadaithe: L. Flynn, J.-P. Keppenne agus S. Delaude, i gcáil Gníomhairí)

Ábhar

Trína gcaingean atá bunaithe ar Airteagal 263 CFAE, iarrann na hiarratasóirí cúiteamh as an damáiste a líomhnaítear a bhain dóibh mar thoradh ar chinneadh ó Chomhairle Rialaithe an Bhainc Cheannais Eorpaigh (BCE) an 21 Márta 2013 maidir le cúnaimh leachtachta éigeandála tar éis iarraidh a fháil ó Bhanc Ceannais na Cipire, ráitis ón nGrúpa Euro an 25 Márta, an 12 Aibreán, an 13 Bealtaine agus an 13 Meán Fómhair 2013 maidir leis an gCipir, Cinneadh 2013/236/AE ón gComhairle an 25 Aibreán 2013 a díríodh ar an gCipir maidir le bearta sonracha chun cobhsaíocht airgeadais agus fás inbhuanaithe a athbhunú (IO 2013 L 141, lch. 32), Cinneadh Cur Chun Feidhme 2013/463/AE ón gComhairle an 13 Meán Fómhair 2013 maidir leis an gclár coigeartaithe maicreacnamaíoch don Chipir agus lena n-aisghairtear Cinneadh 2013/236 (IO 2013 L 250, lch. 40), Meabhrán Tuisceana an 26 Aibreán 2013 maidir le coinníollacha sonracha beartais eacnamaíoch a tugadh i gcrích idir an Chipir agus an Sásra Cobhsaíochta Eorpach (SCE) agus gníomhartha agus iompar eile ón gCoimisiún Eorpach, ó Chomhairle an Aontais Eorpaigh, ón BCE agus ón nGrúpa Euro maidir le saoráid cúnaimh airgeadais a sholáthar do Phoblacht na Cipire.

An chuid oibríochtúil

1) Diúltaítear don chaingean

2) Ordaítear do Basicmed Enterprises Ltd agus na hiarratasóirí eile a bhfuil a n-ainmneacha liostaithe san Iarscríbhinn, a gcostas féin a íoc agus na costais arna dtabhú ag Comhairle an Aontais Eorpaigh, an Coimisiún Eorpach agus an Banc Ceannais Eorpach (BCE) a íoc.

(1) IO C 383, 17.10.2016.